**Л И С Т А**

**РЕПРЕЗЕНТАТИВНИХ УСЛУГА ПОВЕЗАНИХ С ПЛАТНИМ РАЧУНОМ ЗА ПОТРОШАЧЕ**

|  |  |  |
| --- | --- | --- |
| **Редни број** | **Назив услуге** | **Дефиниција** |
| 1 | Вођење платног рачуна | Пружалац платних услуга одржава платни рачун потрошача у складу са закљученим уговором како би потрошачу омогућио да користи новчана средства на том платном рачуну и услуге повезане с платним рачуном. |
| 2 | Безготовински пренос новчаних средстава у динарима у Републици Србији | Платилац код свог пружаоца платних услуга иницира пренос новчаних средства у динарима са свог платног рачуна на платни рачун примаоца плаћања. |
| 3 | Безготовински пренос новчаних средстава у еврима с девизног текућег рачуна у еврима | Платилац код свог пружаоца платних услуга иницира пренос новчаних средства у еврима са свог девизног текућег рачуна у еврима на платни рачун примаоца плаћања. |
| 4 | Пријем новчаних средстава из иностранства на девизни текући рачун у еврима | Пружалац платних услуга одобрава износ новчаних средстава у еврима на девизни текући рачун потрошача у еврима, по основу платне трансакције коју је иницирао платилац из иностранства. |
| 5 | Електронско банкарство | Пружалац платних услуга омогућава потрошачу коришћење услуга повезаних с платним рачуном коришћењем одговарајућег апликативног софтвера на рачунару. |
| 6 | Мобилно банкарство | Пружалац платних услуга омогућава потрошачу коришћење услуга повезаних с платним рачуном коришћењем одговарајућег апликативног софтвера на мобилном телекомуникационом уређају. |
| 7 | Трајни налог | Пружалац платних услуга у складу са инструкцијом потрошача извршава редовне периодичне преносе унапред одређених/одредивих износа новчаних средстава с рачуна потрошача на други рачун. |
| 8 | Директно задужење | Прималац плаћања иницира пренос новчаних средстава с рачуна потрошача на свој рачун, на основу сагласности коју је потрошач дао том примаоцу плаћања, свом пружаоцу платних услуга или пружаоцу платних услуга примаоца плаћања. На основу тако инициране платне трансакције, пружалац платних услуга потрошача преноси новчана средства примаоцу плаћања на датум или датуме који/које су потрошач и прималац плаћања међусобно уговорили, при чему су новчана средства која се преносе најчешће у променљивом износу. |
| 9 | Издавање чекова | Пружалац платних услуга потрошачу издаје чек којим потрошач може дати сагласност за извршење платне трансакције са свог платног рачуна. |
| 10 | Издавање дебитне картице | Пружалац платних услуга потрошачу издаје платну картицу која је повезана с платним рачуном потрошача. Издатом дебитном платном картицом потрошач може плаћати робу и услуге и/или подизати готов новац на банкоматима и шалтерима пружалаца платних услуга до висине износа средстава које има на рачуну, који може да укључује и дозвољено прекорачење. |
| 11 | Издавање кредитне картице | Пружалац платних услуга издаје кредитну картицу која је повезана с платним рачуном потрошача. Кредитна картица омогућава коришћење новчаних средстава којима пружалац платних услуга кредитира потрошача корисника картице, у складу с претходно закљученим уговором, тако да се за укупан износ трансакција извршених том картицом задужује платни рачун у целости или делимично на уговорени датум. Пружалац платних услуга може обрачунати и наплатити потрошачу камату у складу са уговором о издавању и коришћењу кредитне картице. |
| 12 | Исплата готовог новца коришћењем платне картице | Потрошач подиже готов новац коришћењем дебитне картице, односно кредитне картице повезане с платним рачуном, на банкомату и/или шалтеру пружаоца платних услуга у Републици Србији и/или у иностранству. |
| 13 | Плаћање кредитном картицом на продајном месту трговца | Потрошач плаћа робу и услуге коришћењем кредитне картице повезане с платним рачуном на продајном месту трговца у Републици Србији и/или у иностранству. |
| 14 | Дозвољено прекорачење рачуна | На основу уговора о дозвољеном прекорачењу рачуна, пружалац платних услуга на платном рачуну потрошача ставља на располагање уговорени износ новчаних средстава која потрошач може користити када на рачуну више нема сопствених новчаних средстава. Уговором о дозвољеном прекорачењу утврђује се највиши износ новчаних средстава који потрошач може користити, као и накнада и камате, ако их пружалац платних услуга наплаћује. |